БЕЛЛА И ТРИТЕ КИПРИ - "Bulgaria SEGA"\nHome Свят България БЕЛЛА И ТРИТЕ КИПРИ\nБЕЛЛА И ТРИТЕ КИПРИ\nРано-рано сутринта, по първи петли, (докато кокошките спяха и сънуваха, че снасят яйца) Белла отключи с големия пиринчен ключ (предоставен й лично от отец Онуфри Преблажени) вратата на малката енорийската църква. Правело се за много здраве и берекет в началото на всяка календарна година.\nМиряните, които дисциплинирано бяха дошли да запалят по една свещичка за здраве и заупокой на душите на покойните, я аплодираха бурно, а една бабичка, която припозна в нея Света Мина, закрилница на семейството и домашното огнище, й направи дълбок метан, неприятно сецвайки кръста си. Та се наложи по-късно, клисарят Пантелей, да й го намести, че да може жената да се прибере вкъщи.\nС божията воля у дома се върна и русокосата Белла. Зелените й очи светеха от щастие под влияние на току-що извършеното богоугодно дело в храма.\nДнес беше специален ден за Белла, тя трябваше да подготви репертоара си за концерта, “Белла и звездни приятелки”, освен това да купи по стара традиция от тайландския ресторант пресни скариди (баба й навремето все оттам си ги купуваше) и да приготви любимия си специалитет, супа с картофи (червени и бели), хрупкави моркови от Ямбол, магданоз и екзотични подправки от Микронезия, разбити старателно в сибирска сметана и залети с мляко от кокосови орехи. (Пръстите да си оближеш направо!)\nОсвен това, вечерта, след триумфа на концерта, нагости щяха да й дойдат трите й най-добри приятелки, известни още (в най-тесен кръг) като “трите кипри”.\nТрите млади жени – Нонка, Донка и Цонка – обичаха, като самата неотразима певица Белла, да се гласят по най-последната мода.\nЗнаеха му реда и малко преди концерта, вече бяха копие на лейди Гага, в най-фриволния й период.\nКонцертът беше привечер и беше предназначен само за вип-лейдита (каквото и да означаваше това понятие).\nОрганизаторка на срещата с тези интересни жени, които обаче не знаеха как да си уплътнят времето, бе госпожа Веска Конева, страстна почитателка на Фройд и Юнг. Обогатила научните им постижения с личния си житейски опит (два досадни развода и низ от любовни разочарования).\n– Драги дами – подхвана речта си тя, – каквото и да пишат в книгите, най-важното нещо за една жена, е, да си намери подходящ съпруг…\nОказа се, че почти всички поканени дами отдавна вече са минали под венчилото и точно в това се състоеше главната им трагедия.\n– Можете да потърсите и утешител, който да ви помогне да преодолеете житейските си проблеми! – поучително размаха пръст ораторката. – И затова ще ви помогнат най-светлите умове на човечеството – психолозите, психиатрите, философите, екстрасенсите, астролозите и духовните гурута… Такива като мене!\nИзявлението повиши градуса на настроение в залата и тя бе огласена с акламации на каквито би завидял дори самият Цицерон.\n– Очевидно сме се събрали само сродни души! Темата на днешната беседа е, как след като вече сме сбъркали веднъж, сега да си намерим правилния любовник!\nВсички вип-лейдита затаиха дъх (някои дори започнаха да пишат в телефоните си), докато лекторката излагаше вижданията си и даваше съвети по този тъй важен за дамите въпрос.\nСлед края на лекцията, когато вип-гостенките вече се бяха ориентирали как да се ощастливят занапред, госпожа Конева обяви с апломб началото на концерта на Белла.\nКрасивата певица и звездните й приятелки излязоха на сцената, където се разигра неповторимо шоу, каквото вип-лейдитата можеха да гледат единствено на Бродуей, и то само ако имаха със себе си богат опекун.\nБелла пя от сърце, прочувствено, и то с такъв артистичен патос, че публиката се просълзи. След това дамите я изкараха на бис и си прибраха мокрите от сълзи кърпички в чантите. Триумфът беше пълен!\nБелла и трите кипри най-сетне се прибраха вкъщи, уморени от изяви и обществено внимание.\nМасата за тържествената вечеря ги очакваше подредена.\nОтрупана с всевъзможни вкусотии (сготвени от Белла), за които е по-добре да си спестим думите, защото от изкушение може да ни стане нещо и да ни се развие пъпа.\nВечерята имаше, както е редно, и ярка музикално-художествена програма.\nБелла се развихри на пианото.\nСпомни си младежките си години от вокалната си кариера в Кипър и направи опит да се качи на капака на рояла, но не й се отдаде: едновременно да пее и да свири на клавишите, и да танцува на капака на инструмента. Беше се амбицирала сериозно, но нямаше как да се раздвои!\nТрите кипри се въртяха около нея като феи от приказките, припявайки й хорово. Това ансамблово съчетание се превърна в истински хит на вечерта.\nСлед края на домашното парти, превърнало се в музикална класация на годината, Белла изпрати трите кипри да си вървят у дома.\nПосле се сети за тримата мускетари, които всъщност са четирима.\n“Ами да, ние също сме четири кипри! Като мускетарите на Александър Дюма!”\nКипрата Белла се огледа в кристалното огледало в спалнята си, преди да се потопи в царството на Морфей.\nЗащо да не подхвана аз една диетична кампания, помисли си сънено тя. Ще си поръчам кашонче с хранителни добавки (по половин лъжичка на ден!), ще си попея, ще си потанцувам и така на шега ще отслабна… Ама разбира се, за следващите похапвания, ще трябва да се освободи място!\nИ като си тананикаше “Колко си хубава”, хит безсъмнения вдъхновен от личните й впечатления в огледалото, Белла си легна и тихичко като котка заспа.\nЕдин ангел кацна на рамото й и се опита да надникне под русата й коса. И той искаше да се порадва на красотата.\nТя обаче издаде един гърлен звук, който май че се наричаше похъркване, и херувимът изплашен избяга в небесата…\nпредишна статияДобри Карабонев – секретар на Лигата на българските писатели в САЩ и по света\nСледваща статияK-19: Планират да увеличат данъчния кредит за дете от $2000 на $3600 (или $3000)


Самотата уврежда сърцето - e-vestnik.bg\nСамотата уврежда сърцето\nЧувството за самотност може да причини проблеми с кръвоносните съдове и сърцето\nРискът от сърдечни заболявания е по-голям при хората, които нямат много близки и приятели, показват резултатите от американско изследване. Според различни проучвания самотата като рисков фактор е съпоставима с високия холестерол, високото кръвно и дори тютюнопушенето.\nЕкспертите все още не са установили точно по какъв начин социалните мрежи предпазват от сърдечни заболявания, но все пак са намерили няколко възможни обяснения. Хората, които живеят в социална изолация, е по-вероятно да пият, да пушат и да не спортуват много. Ако човек се разболее от сърдечно заболяване, близките и приятелите могат да му осигурят важна подкрепа – да купуват лекарства, да го карат да прави упражнения, да готвят здравословна храна и да му помагат в домакинството. Въпреки че е важен фактор, ежедневната помощ не обяснява всичко.\nПрез последните години изследователите започват да разкриват различни ефекти, които социалната изолация причинява върху сърдечносъдовата система.Оказва се, че по-скоро усещането за самота може да доведе до сърдечни увреждания, отколкото липсата на социални контакти.\n„Започнахме да изучаваме социалната изолация преди около 20 години и доста бързо открихме, че обективната социална изолация в ежедневието не е толкова важна, колкото усещането за самота, казва д-р Джон Качопо, преподавател по психология в Чикагския университет. За социалната изолация като възприятие си има дума и тя е „самота”.\nТова, което наричаме самота – чувството, че няма към кого да се обърнеш, че никой не те разбира – е форма на стрес. И когато това чувство стане хронично, то може да се отрази на кръвоносните съдове и сърцето.\nКакво представлява самотата?\nВъпреки че понякога се използват като синоними, всъщност самотата се различава от социалната изолация (или ниската степен на социална подкрепа). Двете понятия се припокриват, но само донякъде. Социалната подкрепа обикновено се обуславя от показатели като семеен статус, брой приятели и участие в групови занимания (ходене на църква, например). Дори и тези показатели да са ниски, това не означава, че човек непременно е самотен. Някои хора предпочитат да остават за дълго насаме със себе си и нямат нужда от повече от един-двама близки приятели.\nОтчитайки тези индивидуални предпочитания, учените дефинират самотата като разликата между желанията на човек и действителните му социални връзки – субективен показател, който най-лесно се определя чрез въпросници. Казано по друг начин – социалната изолация показва докъде се простират социалните мрежи на човек, докато самотата отчита по-скоро тяхното качество и отразява удовлетвореността и комфорта, които човек получава от отношенията си с другите.\nПреди 15 години, след като претърпява операция за смяна на сърдечна клапа, 66-годишният Дейв Бригс, от Кловис, Калифорния, се почувствал разтревожен и изолиран – нещо по принцип нетипично за него. Бригс не можел да се оплаче от липса на социална подкрепа – женен, редовен посетител на църква и т.н. – но чувствал, че вече не може установи връзка с хората около себе си.\n„По това време в къщата ми можеше да има 15 души накуп, но на драго сърце щях да ги заменя с един човек, преживял същото като мен, с когото да мога да говоря за това, спомня си Бригс. В съзнанието си се виждах изолиран, сякаш не можех да установя връзка с никого”.\nПреживяното от Бригс показва колко е трудно да се разграничи самотата от други състояния като безпокойството или депресията, които често се срещат при хора със сърдечни заболявания. Самотата и депресията понякога изглеждат сходно и дори могат да се проявят по едно и също време.\n„Някои може да са нервни и самотни, или депресирани и самотни, или да имат друг медицински проблем и пак да са самотни, казва Джаки Голан, клиничен психолог в Северозападния университет. Въпреки че едното състояние може да повлияе на другото, самотата е отделно нещо и е трудно да бъде излекувана”. Дори и да се справите с депресията, самотата може да остане неизлекувана.\nВъпреки че депресията и безпокойството също може да имат негативен ефект върху сърцето, изглежда, че самотата е особено опасна. През 1990 г. група шведски учени интервюирали близо 1300 пациенти, които трябвало да претърпят операция за поставяне на коронарен байпас. Пациентите били помолени да маркират с „да” или „не” 38 твърдения, свързани с тяхното умствено и психическо здраве, като „Нещата не вървят добре”, „Чувствам, че съм на ръба”, „Непрекъснато ме боли”.\nКогато обработили резултатите от отговорите на пациентите и ги сравнили с нивото на смъртност (отчитайки и рисковите фактори като възраст и пушене), учените открили, че само едно от 38-те твърдения – а именно „Чувствам се самотен” – има връзка със смъртността, както в краткосрочен, така и в дългосрочен план. Оказало се, че рискът да починат в рамките на 30 дни след операцията е 2.5 пъти по-голям при пациентите, които признали, че се чувстват самотни. Пет години по-късно, нивото на смъртност при тях било почти два пъти по-високо. Социалната подкрепа също била взета предвид, но всъщност почти половината от самотните пациенти имали семейство или живеели с друг човек.\nКак самотата уврежда сърцето?\nМакар и несъзнателно, самотните хора изглежда възприемат социалните връзки като по-негативни и застрашаващи. „Мозъците на самотниците постоянно са нащрек за евентуална социална заплаха”, обяснява Качопо. В изследванията се отчита, че самотните хора имат и по-високи нива на кортизол – хормон, който се отделя вследствие на стрес. А постоянният стрес от своя страна предизвиква състояние на „изхабяване”, което може да засегне сърдечносъдовата система.\nАтеросклерозата, стесняването и втвърдяването на артериите, което води до сърдечен удар, се причинява от възпаление – приток на бели кръвни телца и химикали, които имунната система отделя, за да отстрани увреждането или инфекцията. Кортизолът има мощно противовъзпалително действие, чрез което активира белите кръвни телца. От това би трябвало да следва, че самотните хора ще са по-малко податливи на възпаления.\nКачопо и неговите колеги обаче са открили, че високите нива на кортизол при самотните хора правят белите им кръвни телца по-нечувствителни към хормона. „Ефектът е подобен на това, което се случва, когато влезете в тъмна сграда, след като сте били на ярка слънчева светлина, обяснява Капочо. Прекаленото отделяне на кортизол кара белите кръвни клетки да го „разпознават” по-трудно в случаите, когато най-много се нуждаят от него. В резултат на това клетките не се борят с възпалението достатъчно енергично.\nС какво обаче самотата се различава от стреса, който изпитват хората с натоварена работа, например? Не би ли трябвало кортизолът да действа по същия начин и на тях? „Хората възприемат стреса като прекалено общо понятие, което не е правилно”, обяснява Капочо.\nСпоред едно проучване мозъкът на самотните хора реагира по различен начин на стреса. Лекият, временен стрес – причинен например от това, че трябва да представяте презентация в офиса – води до отделяне на едно и също количество епинефрин (хормон, участващ в реакцията срещу стреса), както при самотните, така и при останалите хора. Самотниците обаче показват по-висока активност в частта от нервната система, която е особено чувствителна към социалния стрес (и предизвиква отделяне на кортизол). По-важното според Капочо е, че тази повишена активност при самотните хора продължава цял ден, а не само в стресовите моменти.\nДепресията, враждебността и самотата причиняват стрес, но всяка емоция има различен ефект върху тялото. Ефектът, предизвикан от самотата, определено е пагубен за сърдечно съдовата система.Враждебността, например, засяга силата, с която работи сърдечният мускул. Самотата обаче предизвиква повишаване на съдовото съпротивление – движението на кръвта в артериите се затруднява. С времето това съпротивление може да доведе до високо кръвно налягане, което се свързва с атеросклерозата и сърдечните заболявания.\nАко сте предразположен към сърдечни заболявания, и особено ако сте прекарали инфаркт, най-добре е да се отървете от социалната изолация и самотата.\nАко се чувствате изолиран или самотен, е много важно да споделите това с медицински специалист (както и с приятелите и семейството, които може да осигурят подкрепа). Организации от типа на „Излекувани сърца” – които водят групи за взаимопомощ и образователни програми за хора, възстановяващи се след инфаркт и сърдечна хирургия, могат да помогнат, осигурявайки практическа помощ, както и чувство за социална свързаност. Дейл Бригс започнал да се усеща по-малко изолиран, едва след като посетил подобна среща и разговарял с други пациенти със сърдечни проблеми от организацията „Излекувани сърца”, на която по-късно става вицепрезидент.\nИма и други стъпки, които човек може да предприеме. Според едно изследване отглеждането на домашен любимец може да помогне в справянето със стреса. Проучване от 2001 г., публикувано в Журнала за високо кръвно, изследва близо 50 брокери на борсата (хора със стресираща професия), които взимат лекарства срещу високо кръвно. Половината брокери били помолени да си вземат домашни животни. Шест месеца по-късно изследователите измерили кръвното на двете групи, докато брокерите изпълнявали стресираща задача. Оказало се, че докато лекарството помага да се намали кръвното налягане, отглеждането на животни смекчава болезнения ефект от рязкото качване на кръвното при силен стрес.\nОтглеждането на животни е наистина полезно при хора, които възприемат контакта с другите като заплаха. „Животните не ти дават оценки и понякога осигуряват по-голяма подкрепа от тази, която може да ти предложи един човек”, казва д-р Ерика Фридман, преподавател в Университета за медицински сестри в Мериленд, която е изучавала ползите за здравето от отглеждането на животни.\n„Когнитивно-психологическата терапия също може да помогне на хората да разберат емоционалните и мисловните си реакции, да засилят социалните си контакти и да разберат как могат да направят връзките си по-смислени”, казва Джаки Голан. Според нея терапията помага, когато хората имат нужда да променят социалната си среда, но не могат или не знаят как да го направят сами.


Вилни селища Дъното до язовир Цигов чарк Настаняване Вили Пазарджик, хотели, къщи, вили за гости, под наем Туризъм и бизнес в България - настаняване хотели, курорти, комплекси, къщи, вили, развлечение, бизнес, забележителности, градове\nБатак, хотели, къщи, вили Цигов чарк\nадрес: Вилни селища Дъното до язовир Батак, хотели, къщи, вили Цигов чарк\nтелефони: 03553/ 3378; 0893421026\nВъв ваканционното селище "Дъното" можете да изживеете чувството на дивата природа и да направите почивката си възможно най-отпускаща и пълна с приключения - да половите риба, да покарате колело, да откриете тайните пътеки на околните дивни местности, или просто да се забавлявате с приятели. Селището разполага и с 3 кану каяка, 3 рибарски лодки, водни колела и моторна яхта за водни пикници и излети в язовира. Тук има и чудесни възможности за селски и екотуризъм.\nРазположението на ваканционното селище дава възможност за организиране на тим-билдинги.\nРесторанта на вилното селище е със 150 места, обзаведен в типичен битов стил, характерен за родопите, съчетан с някои атрактивни елементи на интериора, с огромна камина за чеверме.\nКухнята предлага прясна и изключително вкусна домашно приготвена храна. Тук можете да опитате изкусното собствено домашно производство на сухи месни мезета, типични български специалитети, ястия от горски плодове, рибни специалитети и др.\nИзбата на "Дъното" предлага едни от най-качествените български червени и бели вина и ракии.\nБарбекю бара е обзаведен в уникален "Стоунхендж" стил с каменни бар и маси и майсторски изработена шатра от дърво. Бара предлага разхлаждащи напитки за плажа, "атрактивна" закуска сутрин и вкусно, весело или романтично барбекю вечер.\nБарбекю бар "Плажа" разполага с обособена плажна ивица с шезлонги и чадъри на брега на язовира.\nСелището предлага настаняване в 7 ваканционни вили с 48 стаи, 5 апартамента и 1 президентски апартамент. Стаите са с уютна атмосфера, телевизор, хладилник, голяма тераса с изглед към парка. Апартаментите разполагат с хол с камина, спалня, оборудван кухненски бокс. Подходящи са за семейства с\n1-2 деца. Два от апартаментите са с по две спални за 4+2 човека. Семпло и приятно обзаведените стаи предлагат чудесна възможност за релаксираща почивка, прохладни през летните дни и топли през зимата, с красиви дървени тераси с изглед към парка.\nНастаняването във ваканционното селище е след 13:00 ч., а освобождаването е до 12:00\nСтая за трима 68 лв.\nАпартамент 2 стаи 80 лв.\nАпартамент 3 стаи 90 лв.\nДопълнително легло за деца до 13 г. - 50% от стойността на леглото .


МС одобри методиката за линията на бедност за страната - News.bg\nМинистрите от кабинета "Борисов-3" приеха нова методика за определяне на линията на бедност за страната. С нея се предлагат промени, които да съответстват на политиките за правата на хората с увреждания, съобщиха от Министерския съвет.\nСпоред новата методика линията на бедност се определя от изследването "Статистика на доходите и условията на живот" SILC за предишната година и се индексира с индекса на цените за малката по състав кошница на годишна база.\nОт правителството уверяват, че няма да се понижава размера на линията на бедност на страната. Линията на бедност е нужна при разработване на държавната политика в областта на доходите и жизненото равнище, при определяне на конкретни мерки за социална защита.\nТя е база за определяне на размера на финансовата подкрепа за хората с увреждания. Размерът на линията на бедност се определя ежегодно до 31 август с решение на Министерския съвет по предложение на министъра на труда и социалната политика.\nлиния на бедност,\nметодика за измерване линията на бедността\nНачало / У нас / Политика / МС одобри методиката за линията на бедност за страната


Финансово стимулиране за новородено дете скара съветниците в Попово - Труд\nВторник 11.08.20 / 03:50\nВторник / 11.08.2020 / 03:50\nОбщинският съвет в Попово не е приел предложение на администрацията за отпускане на по 1000 лв. за новородено или осиновено дете на територията на общината. Против са гласували съветниците от ГЕРБ и ДПС, като са се обосновали, че в правилата за финансовата помощ са заложени дискриминационни условия. Те се отнасяли до това, че помощ могат да получат родители с не по-ниско от средно образование и платени здравни осигуровки.\nПо-късно, в хода на разгорещилите се дебати, беше посочено от гласувалите против, че правилата за стимулиране, чрез еднократна помощ, трябвало да се публикуват на сайта на Общината за обществено обсъждане. Допълниха, че трябвало да има комисия за разглеждане на документите и процедура да се обжалват отказите. Едва тогава можело да има дебати.\nОт администрацията уточниха, че комисия ще има и ще публикуват изготвените правила, които били раздадени на съветниците още две седмици преди сесията. Първоначално имало изразено одобрение, но на сесията се стигнало до гласуване против, което според тях било на политическа основа. „Явно някои партии разпознаха електората си в групите, които не плащат здравни осигуровки и нямат образование и затова спъват желанието да бъдат подкрепени родителите, които учат, работят и са изрядни към здравната система, а накрая и не получават дори детски”, коментираха хора от администрацията.\nГражданите на Попово пък направиха алтернативни предложения вместо пари да се дават консумативи за отглеждане на новороденото. Други директно посочват, че съветниците могат да внасят заплатите си във фонд за стимулиране на раждаемостта.\nМасовото мнение на хората в социалните мрежи е подпомагане да има за родители с платени здравни осигуровки и образование, за да не „изтичали парите към тези, които раждали на 13 години”.\nДруги обаче посочват, че според конституцията всички са равни и не се допускат ограничения или привилегии, основани на раса, народност, етническа принадлежност, пол, произход, религия, образование, убеждения, политическа принадлежност, лично и обществено положение или имуществено състояние.\nВ Попово управлява д-р Людмил Веселинов, който е най-дългогодишният общински кмет у нас и зад него е местна коалиция.


Нов рекорд по заразени във Висшата лига - 112 души | 7dnifutbol.bg\n7 Дни Футбол > Ливърпул > Нов рекорд по заразени във Висшата лига – 112 души\nНов рекорд по заразени във Висшата лига – 112 души\n102 09:30ч. - 09.01.2021\nВисшата лига удари нов негативен рекорд по заразени с коронавирус. От ръководството на Футболната лига съобщиха, че клубовете са дали 112 положителни резултата.\nНаправени са общо 3507 ПСР теста на футболисти, треньори, служители и администрация, която е близо и в контакт с отборите около тренировъчните бази. Това е най-големият брой положителни тестове, които са получавани от една сесия изследвания, откакто пандемията започна.\nТези резултати налагат големи промени в програмата и подхода за мачовете този уикенд. Дарби Каунти, Астън Вила и Шрюзбъри не могат да пуснат първите си състави в двубоите, дори да искат. Те са в изолация, като дори мениджърите им не могат да водят срещите.\nВила излезе снощи срещу Ливърпул в Купата на ФА “с децата” – играчи от тимовете си до 19 и 23 години, водени от треньора на юношеската формация Марк Дилейни.\nШрюзбъри няма как да играе срещу Саутхемптън също в третия кръг от турнира за Купата на ФА, но няма и достатъчно младежи и юноши. Този мач или беше отложен, а е възможно гостите да получат служебна победа.\nДарби ще пътува за Чорли в същата надпревара без играчите от първия си тим, а и без мениджъра Уейн Рууни. Те са карантинирани и остават по домовете, а на терена на Чорли ще излязат юноши. Тази среща е днес.\n“От финансова гледна точка е добре, че продължаваме да играем. Но от морална това е грешка. Хората се разболяват постоянно, а футболистите са хора. Имат семейства и нормалните за всички притеснения. Заразата удари нашия клуб невероятно бързо, за часове. Играчите се разболяваха един след друг, а това нещо оставя следи и продължаваш да си болен дори, след като тестът ти е негативен. Аз виждам достатъчно добре какъв е ефектът върху тези футболисти, които бяха заразени”, обяви мениджърът на Нюкасъл Стив Брус. Иначе Висшата лига вече обсъжда нови, по-строги мерки, а Ливърпул и Тотнъм предложиха използването на техните стадиони на Националните здравни служби (НХС) за ваксинация срещу коронавируса.\nЛивърпул праща Шакири във Франция 23.08.2021\nВан Дайк има нужда от време, за да влезе във форма 15.08.2021\nСалах с рекорд във Висшата лига 15.08.2021